0237.xml
سپریم کورٹ میں ادویات کی قیمتوں میں مسلسل اضافہ سے متعلق مقدمے کی سماعت (آج) تک ملتوی
اسلام آباد ۔ 18ستمبر (اے پی پی) سپریم کورٹ نے ادویات کی قیمتوں میں مسلسل اضافہ سے متعلق مقدمے میں اٹارنی جنرل کو نوٹس جاری کرتے ہوئے کیس کی سماعت (آج) جمعہ کی صبح تک کیلئے ملتوی کردی۔ جمعرات کوچیف جسٹس ناصرالملک کی سربراہی میں جسٹس گلزار احمد اورجسٹس امیرہانی مسلم پرمشتمل تین رکنی بنچ نے زندگی بچانے والی ادویات کی قیمتوں میں اضافہ کیخلاف لئے گئے ازخود نوٹس کیس کی سماعت کی۔ اس موقع پر جسٹس گلزار احمد نے ڈپٹی اٹارنی جنرل ساجد الیاس بھٹی سے استفسار کیاکہ عدالت کوبتایاجائے کہ ادویہ سازکمپنیاں اپنی مصنوعات کی قیمتوں کا تعین کیسے کرتی ہیں‘ کیاوہ متعلقہ حکومتی اداروں کی مشاورت کے ساتھ قیمتیں بڑھاتی ہیں یااپنی من مانیاں کرتی ہیں۔ ڈپٹی اٹارنی جنرل نے بتایاکہ ادویات کی قیمتیں مقررکرنا ڈرگ ریگولیٹری اتھارٹی کاکام ہے لیکن جب وہ ادویات کی قیمتیں مقرر کرتی ہے تو کمپنیاں عدالتوں سے حکم امتناعی حاصل کرلیتی ہیں، اس وقت بھی کئی کمپنیوں نے سندھ ہائیکورٹ سے حکم امتناعی حاصل کررکھا ہے۔جسٹس گلزار نے کہاکہ ڈرگ ریگولیٹری اتھارٹی بڑا ادارہ ہے، ہمیں بتایاجائے جب ادویہ ساز کمپنیوں نے حکم امتناعی حاصل کرلیا تو اتھارٹی نے اگلا قدم کیااٹھایاہے۔ چیف جسٹس ناصرالملک نے استفسار کیاکہ حکومت نے کمپنیوں کے حکم امتناعی کے خلاف اپیل کیوں دائر نہ کی۔ جسٹس امیر ہانی مسلم کاکہنا تھا کہ ڈرگ ریگولیٹری اتھارٹی کا سربراہ بھی قائم مقام ہے کیا ملک میں ایساکوئی ادارہ ہے جس کا مستقل سربراہ ہو۔ ادویات سازکمپنیوں کے وکیل عبدالحفیظ پیرزادہ نے عدالت کے روبرو پیش ہوکو موقف اپنایاکہ 18ویں ترمیم کے بعد صحت صوبائی معاملہ بن چکا ہے‘ یہ معاملہ اب مرکز کے پاس نہیں رہا۔ بعد ازاں عدالت نے اٹارنی جنرل کو جمعہ کیلئے نوٹس جاری کرتے ہوئے مزید سماعت ملتوی کردی۔
APP
18.09.14
0237p.xml
ادارے تباہ ہو رہے ہیں‘ روپے کی چیز ہزار میں ملتی ہے‘ کوئی چیک اینڈ بیلنس نہیں: سپریم کورٹ
اسلام آباد (نمائندہ نوائے وقت) سپریم کورٹ نے جان بچانے والی ادویات کی قیمتوں میں روز افزوں اضافہ اور ڈرگ ریگولیٹری اتھارٹی کا مستقل سربراہ تعینات کرنے سے متعلق ’’نوائے وقت‘‘ کی خبر پر لئے ازخود نوٹس مقدمے میں اٹارنی جنرل کو نوٹس جاری کرتے ہوئے آج جمعہ تک جواب طلب کر لیا ہے۔ عدالت نے معاملے پر غفلت برتنے پر سخت برہمی کا اظہار کرتے ہوئے کہا کہ ادویات کی مقررہ کردہ قیمتوں کے خلاف کورٹس سے حکم امتناعی حاصل کر لئے جاتے ہیں، مبینہ ملی بھگت سے سب کام ہو رہا ہے ڈرگ پالیسی کیوں نہیں بنائی گئی اٹھارویوں ترمیم کے بعد اب یہ ذمہ داری صوبوں کی تھی جس ادارے کو دیکھتے ہیں اسے کوئی قائم مقام چلا رہا ہوتا ہے مستقل سربراہوں کا تقرر کیوں نہیں کیا جاتا، ادارے تباہ ہو رہے ہیں۔ ایک روپے کی چیز ایک ہزار میں فروخت ہو رہی ہے کوئی چیک اینڈ بیلنس نہیں ہے؟ جسٹس گلزار احمد نے اتھارٹی کے نمائندے سے استفسار کیا کہ کمپنیاں ادویات کی قیمتوں کا تعین کیسے کرتی ہیں؟ ادویات بنانے کا مواد درآمد کیا جاتا ہے یا پھر ملک کے اندر ہی خام مال دستیاب ہے؟ ایک روپے کی چیز کی قیمت ایک ہزار کیوں مقرر کرتے ہیں؟ چیف جسٹس نے کہا کہ ادویہ ساز کمپنیاں زیادہ قیمت وصول کرتی ہیں اربوں روپے کا منافع کمایا جاتا ہے، غریب کا علاج کرانا بھی مشکل ہو گیا ہے۔ ڈپٹی اٹارنی جنرل ساجد الیاس نے عدالت کو بتایا کہ ڈرگ ریگولیٹری اتھارٹی ادویات کی قیمتیں مقرر کرتی ہے تو کمپنیاں عدالتوں سے حکم امتناعی حاصل کر لیتی ہیں، کئی کمپنیوں نے سندھ ہائیکورٹ سے حکم امتناعی لے رکھا ہے۔ جسٹس گلزار نے کہا کہ ڈرگ ریگولیٹری اتھارٹی بہت بڑا ادارہ بن چکا ہے، اگر کمپنیوں نے حکم امتناعی لیا تو اتھارٹی نے پھر کیا کیا؟ جسٹس ناصرالملک نے کہا کہ آپ نے حکم امتناعی کے خلاف اپیل کیوں دائر نہ کی؟ جسٹس امیرہانی نے کہا کہ اتھارٹی نے آنکھیں بند کر رکھی ہیں۔ ایک حکم امتناعی کی بنیاد پر درجنوں مزید حکم جاری ہو جاتے ہیں۔ کیا ملک میں کوئی ادارہ ہے جس کا مستقل سربراہ ہو؟ ڈرگ ریگولیٹری اتھارٹی کا سربراہ بھی قائم مقام ہے۔ وکیل حفیظ پیرزادہ نے کہا کہ 2008 میں بھی یہ معاملہ عدالت کے سامنے آیا تھا، وفاق نے یقین دہانی کرائی تھی کہ قیمتوں سے متعلق پالیسی بنائی جائے گی، پالیسی بنانا تو درکنار ابھی تک اس کا اعلان بھی نہیں کیا گیا، ادویات کی قیمتوں کے تعین کیلئے پالیسی کیوں نہیں بنائی جا رہی؟ اب اٹھارویں ترمیم کے بعد تو یہ صوبائی معاملہ ہو چکا ہے۔
nawa-e-waqt
19.09.14